## Labora i l'Ajuntament de Nules signen un protocol per a orientar i formar el personal afectat per l'ERO en Cítrics de Nules

*** El protocol ha sigut subscrit pel secretari autonòmic d'Ocupació, Antonio Galvañ, i l'alcalde de Nules, David García
* L'objecte de l'acord és oferir a les persones afectades per l'ERO de Cítrics de Nules un servei d'orientació laboral i una formació professional que els ajude a trobar una nova ocupació**

El secretari autonòmic d'Ocupació i director general de Labora, Antonio Galvañ, i l'alcalde de Nules, David García, han subscrit este matí un protocol de col·laboració pel qual orientadors del Servei Valencià d'Ocupació i Formació faran sessions individualitzades d'orientació laboral a les persones afectades per l'Expedient de Regulació d'Ocupació provocada pel tancament de Cítrics de Nules.

Galvañ, que ha estat acompanyat de la directora general de Planificació i Serveis, Marisa Mezquita, ha explicat que este acord té per objecte oferir a estes persones “un servei de proximitat en matèria d'orientació laboral i una formació professional de qualitat que els ajude a trobar una nova ocupació i reorientar, si cal, la seua trajectòria professional”.

D'esta manera, el personal orientador es desplaçarà a les dependències que cedisca l'ajuntament de la ciutat castellonenca, per a evitar que les persones hagen de fer desplaçaments fins a l'Espai Labora corresponent, que es troba a la localitat de Vall d’Uixò.

Les persones desocupades seran citades a l'espai habilitat a este efecte i seran assessorades de manera personalitzada, i se'ls oferiran les eines i l'acompanyament que precisen per a fomentar la seua inserció laboral.

El secretari autonòmic d'Ocupació, Antonio Galvañ, ha declarat que Labora “facilitarà la incorporació d'estes persones en els cursos de formació en la zona d'influència de Cítrics de Nules per a donar suport a la reconversió professional de les persones treballadores”.

“El Consell de Mazón, a través de Labora, oferirà tots els recursos disponibles per a poder respondre a situacions que la globalització ha provocat com les de Cítrics de Nules”, ha declarat.

Fecha: 04/01/2024